作者:元稹
標題:遣春十首
內容:曉月籠雲影，鶯聲餘霧中。暗芳飄露氣，輕寒生柳風。冉冉一趨府，未為勞我躬。因茲得晨起，但覺情興隆。久雨憐霽景，偶來堤上行。空濛天色嫩，杳淼江面平。百草短長出，眾禽高下鳴。春陽各有分，予亦澹無情。鏡皎碧潭水，微波粗成文。煙光垂碧草，瓊脈散纖雲。岸柳好陰影，風裾遺垢氛。悠然送春目，八荒誰與群。低迷籠樹煙，明淨當霞日。陽焰波春空，平湖漫凝溢。雪鷺遠近飛，渚牙淺深出。江流複浩蕩，相為坐紆鬱。暄寒深淺春，紅白前後花。顏色詎相讓，生成良有涯。梅芳勿自早，菊秀勿自賒。各將一時意，終年無再華。高屋童稚少，春來歸燕多。葺舊良易就，新院亦已羅。俯憐雛化卵，仰愧鵬無窠。巢棟與巢幕，秋風俱奈何。撩亂撲樹蜂，摧殘戀房蕊。風吹雨又頻，安得繁於綺。酒杯沉易過，世事紛何已。莫倚顏似花，君看歲如水。繞郭高高塚，半是荊王墓。後嗣熾陽臺，前賢甘蓽路。善惡徒自分，波流盡東注。胡然不飲酒，坐落桐花樹。花陰莎草長，藉莎閑自酌。坐看鶯鬥枝，輕花滿尊杓。葛巾竹稍掛，書卷琴上閣。沽酒過此生，狂歌眼前樂。梨葉已成陰，柳條紛起絮。波綠紫屏風，螺紅碧籌箸。三杯面上熱，萬事心中去。我意風散雲，何勞問行處。